MEDDELELSE FRA KOMMISSIONEN TIL EUROPA-PARLAMENTET i henhold til EF-traktatens artikel 251, stk. 2, andet afsnit vedrørende Rådets fælles holdning med henblik på vedtagelse af Europa-Parlamentets og Rådets direktiv om sikkerhed forbundet med tredjelandes luftfartøjer, der benytter Fællesskabets lufthavne

2002/0014 (COD)

MEDDELELSE FRA KOMMISSIONEN TIL EUROPA-PARLAMENTET i henhold til EF-traktatens artikel 251, stk. 2, andet afsnit vedrørende Rådets fælles holdning med henblik på vedtagelse af Europa-Parlamentets og Rådets direktiv om sikkerhed forbundet med tredjelandes luftfartøjer, der benytter Fællesskabets lufthavne

1- BAGGRUND

Dato for fremsendelse af forslaget til Europa-Parlamentet og Rådet (dokument KOM(2002) 8 endelig - 2002/0014 (COD)): // 14. januar 2002

Dato for Det Europæiske Økonomiske og Sociale Udvalgs udtalelse: // 17. juli 2002

Dato for Europa-Parlamentets udtalelse ved førstebehandlingen: // 3. september 2002

Dato for fremsendelse af ændret forslag: // 26. november 2002

Dato for vedtagelse af den fælles holdning: // 13. juni 2003

2- FORMÅLET MED KOMMISSIONENS FORSLAG

Målet med dette direktivforslag er at forbedre luftfartssikkerheden ved at sikre, at tredjelandes luftfartøjer, der benytter Fællesskabets lufthavne, overholder de internationale sikkerheds normer.

Til dette formål er medlemsstaterne pålagt at sikre, at der indsamles og videregives oplysninger, således at der kan fremskaffes tilstrækkeligt bevismateriale til at træffe afgørelse om, hvilke foranstaltninger der er nødvendige for at sikre sikkerheden både for luftfartspassagerer og mennesker på landjorden.

Det sikres, at tredjelandes luftfartøjer, driften af disse luftfartøjer og deres besætning kontrolleres, når der foreligger rimelig mistanke om, at internationale sikkerhedsnormer ikke opfyldes. Hvis hensynet til sikkerheden umiddelbart tilsiger det, pålægges sådanne fartøjer flyveforbud, og der træffes afgørelse om gennemførelse af passende foranstaltninger for at udbedre de konstaterede mangler.

3- BEMÆRKNINGER TIL DEN FÆLLES HOLDNING

3.1. Generelle bemærkninger til den fælles holdning

Rådet vedtog enstemmigt et stort antal ændringer til Kommissionens forslag. Nogle af disse har hovedsageligt til formål at tydeliggøre teksten. Målene med Kommissionens oprindelige forslag er stort set fastholdt.

3.2. Opfølgning af Europa-Parlamentets ændringer

På plenarmødet den 3. september 2002 vedtog Europa-Parlamentet med forbehold af en række ændringer forslaget til Europa-Parlamentets og Rådets direktiv om sikkerhed forbundet med tredjelandes luftfartøjer, der benytter Fællesskabets lufthavne.

Kommissionen accepterede 13 af de 19 ændringsforslag, der blev vedtaget af Europa-Parlamentet: seks ændringsforslag blev accepteret i deres helhed (nr. 1, 4, 5, 13, 16, 22), seks med mindre omformulering (nr. 2, 9, 11, 18, 20 og 21) og et delvist, idet den foreslog en anden formulering, der var i overensstemmelse med ændringsforslagets ånd (nr. 12).

Da en række artikler er skrevet om, er ordlyden i nogle af Europa-Parlamentets ændringer, som blev indføjet i Kommissionens ændrede forslag, ændret i denne proces. Dette er tilfældet for ændring nr. 2, 4, 5, 13, 18 og 20. Ændring nr. 9, 11, 12, og 16 er dog indføjet i den fælles holdning. Ændring nr. 1, 21 og 22 er ikke indføjet, men dette får ingen indflydelse på direktivets hovedsigte. Som følge heraf finder Kommissionen, at denne fælles holdning tager hensyn til væsentlige ændringer som f.eks. indførelsen af stikprøvekontrol i artikel 4, stk. 2, således som Europa-Parlamentet har anmodet om, og den følger i vidt omfang ånden i andre bemærkninger, som Europa-Parlamentet fremsatte i forbindelse med sin førstebehandling.

3.3. Nye bestemmelser, som Rådet har indført, og Kommissionens holdning til dem

I det følgende findes de væsentligste ændringer, som Rådet har indført i sin fælles holdning:

* Artikel 1 - formål og artikel 2 - anvendelsesområde er skrevet sammen til en enkelt artikel, hvilket styrker erklæringen om, at dette direktiv ikke påvirker medlemsstaternes ret til at udføre kontrol af et hvilket som helst luftfartøj og som følge heraf træffe de nødvendige foranstaltninger for at opretholde sikkerheden. Med denne ændring sikres, at ønsket fremsat af Europa-Parlamentet og et antal medlemsstater om, at muligheden for at kontrollere Fællesskabets luftfartøjer anerkendes på en juridisk acceptabel måde, uden at direktivets anvendelsesområde udvides, hvilket kunne skabe en række juridiske og driftsmæssige problemer. Kommissionen kan godkende denne ændring.

* Artikel 4 - rampcheck: det nye stk. 2 er en ændring af ordlyden i Kommissionens forslag, som byggede på en af Europa-Parlamentets ændringer. Kommissionen kan godkende denne formulering.

* Artikel 6 - beskyttelse og udbredelse af oplysninger: ændring af ordlyden for at skabe bedre overensstemmelse med teksten i forordning (EF) nr. 1592/2002 [1] om oprettelse af et europæisk luftfartssikkerhedsagentur og Europa-Parlamentets og Rådets direktiv om indberetning af hændelser inden for civil luftfart, der for øjeblikket er til behandling i en forligsprocedure.

[1] EFT L 240 af 7.9.2002, s. 1.

* Artikel 6, stk. 2 - offentliggørelse: Kommissionen krævede i sit forslag, at medlemsstaterne skulle offentliggøre en rapport, så offentligheden oplyses om fremskridt og resultater i forbindelse med gennemførelsen af dette direktiv. Rådet overfører i sin fælles holdning denne opgave til Kommissionen. Denne ændring medfører en yderligere arbejdsbyrde for Kommissionen, og Europa-Parlamentet og Rådet må derfor tage hensyn til dette ved at give Kommissionen de nødvendige ressourcer til at opfylde denne nye bestemmelse.

* Artikel 7 - udstedelse af startforbud for et luftfartøj: den ændrede ordlyd er indført for at skabe bedre overensstemmelse med den gældende internationale praksis. Da hovedsigtet med artiklen ikke påvirkes, kan Kommissionen godkende denne formulering.

* Artikel 9 - udelukkelse af operatører eller operationelle betingelser: ændringen i denne artikel åbner alene mulighed for at afgive en simpel henstilling vedrørende en mulig udvidelse til hele Fællesskabet af en foranstaltning, som en medlemsstat har truffet mod operatører, der ikke opfylder normerne, i stedet for en mere bindende udvidelse, som det var påtænkt i Kommissionens forslag.

* Artikel 10 - udvalg: denne artikel er ændret med tilføjelsen af et nyt stk. 3 for at bringe den i overensstemmelse med ændringen i artikel 9.

* Artikel 11 - gennemførelse: tidsfristen for gennemførelsen, der for dette direktiv var fastsat til to år, er af Rådet blevet udvidet til tre år.

4- KONKLUSION

Kommissionen tilslutter sig den fælles holdnings ordlyd, som er vedtaget med enstemmighed af Rådet, da denne overholder de væsentlige principper i det oprindelige forslag. Den tager også i vidt omfang hensyn til de ændringer, som Europa-Parlamentet vedtog i forbindelse med sin førstebehandling.